Seun hoor hoe rowers pa doodskietDirk Snyders. Foto: Facebook Dirk Snyders (55) is glo in sy slaapkamer in sy huis in Cannon-singel deur die rowers oorval. Volgens inligting wat deur die Facebook-groep Hartbeespoort Concerned Citizens gedeel is, is Snyders se 29-jarige seun omstreeks 03:00 in ŉ ander slaapkamer in die huis deur een van die rowers wakker gemaak. Die rower het hom gevra waar die kluis is. Minute later het die seun, ook genaamd Dirk, ŉ gil en een geweerskoot vanuit sy pa se kamer op die tweede verdieping van die huis gehoor. Die rowers het kort daarna met twee selfone en ŉ skootrekenaar gevlug. Dirk jr. het gaan ondersoek instel en sy pa se liggaam op die vloer aangetref. Hy het in sy motor gespring om hulp te gaan soek aangesien die rowers hul selfone gebuit het. ŉ Ent weg van die huis het hy ŉ lid van die plaaslike gemeenskapspolisiëringsforum (GPF) gesien en hom voorgekeer. Die GPF-lid het Dirk jr. gehelp om die polisie te ontbied. Romano van der Spuy, die GPF se adjunkvoorsitter, kon nie Maandagoggend vir kommentaar bereik word nie. Kol. Pelonomi Makau, woordvoerder van die polisie, het die voorval aan Maroela Media bevestig. Volgens Makau het die rowers deur ŉ kombuisvenster geklim om toegang tot die huis te verkry. “ŉ Saak van moord en huisbraak word ondersoek. Niemand is nog in hegtenis geneem nie,” het Makau gesê.